KIRJALLINEN KYSYMYS P-3269/02 esittäjä(t): Maria Sanders-ten Holte (ELDR) komissiolle. Palveluiden ja henkilöiden vapaa liikkuvuus silloin kun on kyse yksityiskoulun käymisestä muussa kuin omassa jäsenvaltiossa.



Virallinen lehti nro 110 E , 08/05/2003 s. 0197 - 0198



KIRJALLINEN KYSYMYS P-3269/02 esittäjä(t): Maria Sanders-ten Holte (ELDR) komissiolle (12. marraskuuta 2002) Aihe: Palveluiden ja henkilöiden vapaa liikkuvuus silloin kun on kyse yksityiskoulun käymisestä muussa kuin omassa jäsenvaltiossa Vaikka henkilöiden, palveluiden ja pääomien vapaa liikkuvuus on vahvistettu EY:n perustamissopimuksessa, vaikuttaa siltä, että tietyillä alueilla kyseisiä vapauksia ei vieläkään tunnusteta. Esimerkiksi Nordrhein-Westfalenin osavaltiossa oppilaat, jotka haluavat käydä yksityiskoulua jossakin toisessa jäsenvaltiossa, tässä tapauksessa Alankomaissa, kohtaavat siinä usein vakavia ongelmia, koska Nordrhein-Westfalen ei salli koululaistensa täyttää oppivelvollisuuttaan ulkomailla. Voiko komissio kertoa, sovelletaanko, kun on kyse rajat ylittävästä toiminnasta, sijoittautumisen ja palvelun tarjoamisen vapautta koskevia säännöksiä yksityiskoulujen sijoittautumiseen, ylläpitoon ja niiden tarjoaman opetuksen seuraamiseen, myös siinä tapauksessa, että valtaosa niiden rahoituksesta tulee valtiovallalta? Onko palvelujen tarjonnan vapauden ja EY:n perustamissopimuksen 12 artiklan mukaisen yleisen syrjintäkiellon (kaikki kansalaisuuteen perustuva syrjintä on kiellettyä) kanssa sovitettavissa yhteen se, että yhden jäsenvaltion koululaisia kielletään käymästä toisessa jäsenvaltiossa sijaitsevaa yleissivistävää yksityiskoulua, vaikka kyseisen koulun antama opetus kattaa koko oppivelvollisuusajan ja valtio on tunnustanut koulun ja rahoittaa sitä, vetoamalla siihen, että oppivelvollisuus voidaan suorittaa vain omassa maassa? Jos vastaus on myönteinen, muuttuuko tilanne siinä tapauksessa, että toisen jäsenvaltion koulujen antamat todistukset ja loppututkinnot tunnustetaan niin siinä maassa kuin alkuperämaassakin, riippumatta siitä, onko kyse saman maan kansalaisesta vai alkuperämaan kansalaisesta, joka on sijoittautunut maahan? Voiko komissio kertoa, sovelletaanko EY:n perustamissopimuksen 45 artiklaa (sijoittautumisvapautta koskevaa oikeutta ei sovelleta toimintaan, joka liittyy, vaikkapa vain tietyssä tapauksessa, julkisen vallan käyttöön) oikeuteen käydä yksityiskoulua toisessa jäsenvaltiossa ja perustaa yksityiskoulu toiseen jäsenvaltioon? Frederik Bolkesteinin komission puolesta antama vastaus (17. joulukuuta 2002) Arvoisan parlamentin jäsenen antamien Nordrhein-Westfalenin osavaltion opiskelijoiden ongelmia koskevien tietojen perusteella komissio ei voi ilman yksityiskohtaisempia tietoja todeta mahdollista yhteisön lainsäädännön rikkomista. Komissio voi kuitenkin yleisesti todeta seuraavaa: Yhteisöjen tuomioistuimen asiassa Wirth(1) antaman tuomion mukaan pääasiassa julkisin varoin rahoitettujen korkeakouluasteen oppilaitosten antamat kurssit eivät ole EY:n perustamissopimuksessa tarkoitettuja palveluja, joiden olennaisena ominaisuutena on rahallinen korvaus, joka siis näiltä kursseilta puuttuu. Näiden oppilaitosten oppilailta keräämiä kurssimaksuja ei voida pitää kyseisestä palvelusta saatavana rahallisena vastikkeena. Sitä vastoin EY:n perustamissopimuksessa tarkoitettuina palveluina voidaan pitää muiden korkeakouluasteen oppilaitosten antamia kursseja, joihin kuuluvat erityisesti kurssit, joilla pyritään kaupalliseen hyötyyn ja jotka rahoitetaan pääosin yksityisin varoin, muun muassa opiskelijoilta ja heidän vanhemmiltaan kerättävin maksuin. Yhteisön tuomioistuimen asiaa koskevan oikeuskäytännön perusteella voidaan tapauskohtaisesti arvioida mahdollisuudet soveltaa sijoittautumisvapautta tiettyjen oppilaitosten perustamiseen ja hallinnointiin (EY:n perustamissopimuksen 43 artikla) sekä palvelujen tarjoamisen vapautta oppilaiden opiskeluun näissä laitoksissa (EY:n perustamissopimuksen 49 artikla). Jos jäsenvaltion viranomainen (valtion tai alueellinen) asettaa tapauksissa, joihin edellä tarkoitettuja EY:n perustamissopimuksessa määrättyjä vapauksia voidaan soveltaa, esteitä oppilaiden osallistumiselle kansallisten kurssien sijasta toisessa jäsenvaltioissa pidettäville kursseille, tämä voidaan katsoa erityisesti EY:n perustamissopimuksen 43 ja 49 artiklassa määrätyn syrjintäkiellon rikkomiseksi. Tämä johtuu yhteisöjen tuomioistuimen oikeuskäytännöstä, jonka mukaan esimerkiksi jäsenvaltion lainsäädäntöä, jonka perusteella kyseisen jäsenvaltion alueella järjestettävään koulutukseen osallistumisesta saa taloudellista etua ulkomailla järjestettävään koulutukseen osallistumiseen verrattuna, voidaan pitää EY:n perustamissopimuksen 49 artiklassa kiellettynä palvelun tarjoamispaikkaan perustuvana erilaisena kohteluna(2). Lisäksi EY:n perustamissopimuksen soveltamisalaan kuuluvissa tapauksissa perustamissopimuksen 45 artiklan perusteella ei voida estää oikeutta perustaa tai käydä koulua. Yhteisön tuomioistuimen oikeuskäytännön mukaisesti tätä EY:n perustamissopimuksen määräystä, joka on poikkeus perusvapauteen, on tulkittava tiukasti ja sovellettava ainoastaan suoraan ja erityisesti julkisen viranomaisen toimintaan liittyviin toimiin(3). (1) Ks. yhteisöjen tuomioistuimen tuomio asiassa C-109/92, annettu 7. joulukuuta 1993. (2) Ks. yhteisöjen tuomioistuimen tuomio asiassa Vestergaard C-55/98, kohta 22, annettu 28. lokakuuta 1999. (3) Ks. yhteisöjen tuomioistuimen tuomio asiassa Euroopan komissio vs. Espanja, C-114/97, 34 ja 35 kohta, annettu 29. lokakuuta 1998.